Gebed, toe die doodskoot | Plaasmoorde Gebed, toe die doodskoot – Plaasmoorde
Posted on Februarie 6, 2009 Maart 23, 2010 by rudiprinsloo
Vermoor: Dr. Paul Meyer (38)
Feb 04 2009 09:37:05:080PM – (SA)
Polokwane (Pietersburg). – ’n Wildveearts van Limpopo het ’n gebed opgesê vir hom, sy vrou en ses weke oue babaseuntjie.
Minute later is hy doodgeskiet.
“Wat ek nou gaan doen, doen ek vir jou en ons kind,” het hy aan sy vrou gesê net voordat hy ’n aanvaller se pistool probeer gryp en toe self doodgeskiet is.
Dr. Paul Meyer (38), sy vrou, Marelise (31), en hul babaseun, Wouter, is eergisteraand in hul plaashuis op die Selati-natuurreservaat in die Gravelotte-gebied in Limpopo saam met hul bure oorval.
Hulle is deur die aanvallers in dr. Meyer se twee dubbelkajuitbakkies gedwing en op ’n nagmerrierit van etlike ure geneem.
Die tragedie het omstreeks 22:00 begin toe mnr. Pierre en mev. Sue Gallagher by die Meyers in hul oopplan-kombuis op die tweede verdieping van die huis geëet het. Hulle was net klaar toe vier gewapende mans, wat diefwering by ’n venster gebreek het, die trappe opgekom en ’n skoot geskiet het wat die mikrogolfoond getref het.
Die Meyers en Gallaghers is met gordels en toue vasgebind en aangesê om onder ’n tafel te sit. Die huis is geplunder en die mans het deurgaans vir geld en wapens gevra.
Supt. Ronel Otto, provinsiale polisiewoordvoerder, het gesê die mans het wel wapens in die huis gekry. Daarna is die Meyer-egpaar in een van hul wit Toyota-bakkies gedwing, saam met twee van die aanvallers. Die Gallaghers en Wouter is in Meyer se ander bakkie gedwing, saam met die ander twee rowers.
Mev. Meyer het gesê toe hulle naby die hoofhek van die reservaat kom, het haar man vermoedelik probeer om ’n pistool by een van die mans af te vat.
“Hulle het hom geskiet. Hy was dadelik dood . . . Ek het bo-op hom geval en is met die pistool oor my skouers en kop geslaan. Ek het uit die bakkie gespring en probeer wegkom, maar hulle het my gegryp en met ’n bobbejaanspanner geslaan.”
Die Gallaghers het gesien hoe die voorste bakkie oor die pad swenk en hoe dr. Meyer uit die bakkie gegooi word. “Die mans het hom in die veld ingesleep.”
Hul nagmerrierit het vir sowat 70 km voortgeduur op die pad na Phalaborwa voordat hulle die teerpad verlaat en die veld in is. Die rowers het die bakkies se satelliet-opsporingstoestelle verwyder.
“Omstreeks 04:30 het ons ’n voertuig se toeter gehoor. Die rowers het toe in die twee bakkies en met al die buit gevlug. Ons het seker sowat tien minute deur die veld gehardloop voordat ons by die teerpad gekom het.”
’n Motoris het hulle opgelaai en na mnr. Piet Warren se plaas gevat. Een van Meyer se bakkies is gister verlate in die Kruger-wildtuin gekry, het Otto gesê.
Die polisie het die tweede bakkie gisteraand in die wildtuin probeer voorkeer. Hulle het ’n spykerband oor die pad gegooi, wat die bakkie tot stilstand gedwing het. Die moordenaars het daarna te voet oor die Mosambiekse grens gevlug waarop ’n skietgeveg met dié land se polisie uitgebreek het.
Dié polisie was gisteraand nog op die bende se spoor.
Dreig om baba te skiet
Die paartjies se aanvallers het verskeie kere ’n pistool teen Wouter Meyer (ses weke) se koppie gedruk toe hy histeries gehuil het.
“Maak hom stil of ons maak hom vir altyd stil,” het die mans in Engels gesê.
Wouter was by mev. Sue Gallagher en haar man, Pierre, in die tweede bakkie. Sy het gesê die babatjie het gehuil want hy was honger.
“Ons het met van die rowers onderhandel sodat sy ma hom kon borsvoed. Hulle het gestop, ons in die veld laat sit en ons hande vasgemaak.
“Ons is die hele tyd met wapens aangehou en gedreig,” het Gallagher gesê.
Previous PostDeel juwele uit dae ná moordNext PostSakeman jaag in muur vas ná skote